Ka bonako fela fa re sena go goroga kwa Gerika, nkgonne, e bong Nikos, yo o neng a le dingwaga tse 22 ka nako eo, o ne a kopana le Baithuti ba Baebele, jaaka Basupi ba ga Jehofa ba ne ba itsege jalo ka nako eo. Go nna le kitso ya Baebele go ne ga mo itumedisa thata le go dira gore a tlhagafalele bodiredi jwa Bokeresete. Seno se ne sa galefisa rre mme o ne a koba Nikos mo gae. Le fa go ntse jalo, e ne e re fa rre a etela kwa Palesetina, nna, mmè le kgaitsadiake re ne re tle re tsamaye le Nikos go ya kwa dipokanong tsa Bokeresete. Ke sa ntse ke kgona go gakologelwa sentle mmè a bua ka tlhagafalo ka dilo tse a neng a di utlwa kwa dipokanong tseo. Ka bonakonyana fela morago ga moo, o ne a tsenwa ke bolwetse jwa kankere mme a tlhokafala a na le dingwaga tse 42. Ka nako eo ya mathata, kgaitsadiake, Ariadne, o ne a tlhokomela lelapa la rona ka lorato. Le fa a ne a le monnye, o ne a fetsa dingwaga di le dintsi e kete ke mmè wa me.